กกต.ออกกฎจะใช้เวลาพิจารณายุบพรรคเร็วขึ้น ยอมรับกลัวซ้ำรอยถูกยุบพรรคมากที่สุด
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึง?กรณีที่นายสมชัย ศรีสุทธิยากร อดีตคณะกรรมการการเลือกตั้ง หรือ กกต. ตั้งข้อสังเกตจากการที่ กกต. ออกระเบียบว่าด้วยการรวบรวมข้อเท็จจริงและพยานหลักฐานของนายทะเบียนพรรคการเมือง พ.ศ.2566 ที่ปรับแก้เรื่องการยุบพรรคการเมือง จะถือเป็นการทำให้รวดเร็วขึ้นหรือไม่ เนื่องจากพรรคพลังประชารัฐ มีประเด็นกลุ่มทุนจีนสีเทาบริจาคเงินให้พรรค ถือว่ามีนัยทางการเมืองหรือไม่ ว่า กกต. ถือเป็น 1 ใน 10 หน่วยงานที่มีสิทธิ์ที่จะออกประกาศได้ตามกฎหมาย และเป็นไปตามแนวทางของการปฎิรูปประเทศตามกระบวนการยุติธรรม ซึ่งมีผลบังคับในวันที่ 23 มกราคมที่ผ่านมา ซึ่งการประกาศจากเดิมใช้ระยะเวลา 3 ปี 7 ปี แต่เมื่อมาใช้ 3-7 เดือน  คงต้องมีเสียงวิพากษ์วิจารณ์จากประชาชน อีกทั้งยังยอมรับว่าประกาศดังกล่าวมีผลย้อนหลังกับทุกพรรคที่มีคดีความอยู่ แต่ก็มีความแตกต่างกันไป พร้อมย้ำว่าในอดีตการพิจารณามีความล่าช้าแต่เมื่อมีการปรับให้มีความรวดเร็ว ก็จะทำให้เกิดการวิพากษ์วิจารณ์ได้ว่าทำถูกต้องหรือไม่ และยังมองว่า ในการทำกฎหมายต้องทำประชาพิจารณ์หลายรอบ สำหรับประเด็นที่สังคมมองว่าพรรคพลังประชารัฐ จะถูกยุบพรรคเป็นพรรคแรกหลังออกประกาศ เนื่องจากมีประเด็นร้อนรับเงินบริจาคจากกลุ่มทุนจีนสีเทานั้น เรื่องนี้ต้องถามไปยังฝ่ายกฎหมายพรรคพลังประชารัฐ สำหรับตนเองนั้นไม่ได้ทำหน้าที่ตรงนี้ พร้อมทั้งปฏิเสธว่าจะต้องเตรียมความพร้อมอย่างไรรัฐมนตรีว่าการกระทรวงยุติธรรม? ยังกล่าวอีกว่า ในชีวิตการเมืองมีประสบการณ์ถูกยุบพรรคมาแล้วถึง 2 ครั้ง ตั้งแต่สมัยพรรคไทยรักไทยและพรรคมัชฌิมาธิปไตย ถูกตัดสิทธิ์ทางการเมือง 5 ปี พร้อมมองว่า การยุบพรรคสามารถทำได้ง่ายเหมือนกัน ถ้าหากต้องการให้ยุบหรือมีพลังอะไรเข้ามา ซึ่งต้องดูว่าถ้าพรรคการเมืองมีพลังต่อต้านการยุบก็คงไม่ง่าย พร้อมยอมรับการยุบพรรคการเมืองเป็นสิ่งที่กลัวที่สุด ซึ่งก็ต้องมีเหตุแห่งปัญหา